CELEX: 32019R1391
Language: lv
Date: 2019-09-06 00:00:00
Title: Komisijas Īstenošanas regula (ES) 2019/1391 (2019. gada 6. septembris), ar ko groza Regulu (EK) Nr. 1218/1999 par atsevišķu preču klasifikāciju kombinētajā nomenklatūrā un ar ko atceļ Īstenošanas regulu (ES) Nr. 670/2013

10.9.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 233/1
               
            
         KOMISIJAS ĪSTENOŠANAS REGULA (ES) 2019/1391
         (2019. gada 6. septembris),
         ar ko groza Regulu (EK) Nr. 1218/1999 par atsevišķu preču klasifikāciju kombinētajā nomenklatūrā un ar ko atceļ Īstenošanas regulu (ES) Nr. 670/2013
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
         tā kā:
         
                     (1)
                  
                  
                     Ar Komisijas Regulu (EK) Nr. 1218/1999 (2) dārza nojumi 3 m × 3 m izmēros, kas sastāv no bieza 100 % kokvilnas auduma pārklājuma, kuru uzstāda ar metāla balstiem, kuri veido tās karkasu, un ar nostiepšanas ierīcēm, ar kurām to var nostiprināt pie zemes, klasificē ar KN kodu 6306 91 00 kā “citādus tūrisma piederumus”, jo tā ir atvērta visās četrās pusēs. Minētās izstrādājumu kategorijas KN kods, ņemot vērā kodu izmaiņas Harmonizētajā sistēmā un kombinētajā nomenklatūrā, tika mainīts, un ar Īstenošanas regulu (ES) Nr. 441/2013 (3) tika grozīta Regula (EK) Nr. 1218/1999, lai norādītu jauno KN kodu 6306 90 00. Komisija ar Īstenošanas regulu (ES) Nr. 670/2013 (4) ir klasificējusi ražojumu, kuram piemīt āra nojumei raksturīgās pamatīpašības, bet nav rāmja, mietu vai piederumu un kurš klasificēts ar KN kodu 6306 90 00 kā “citādi tūrisma piederumi”, jo tam nav malu vai sienu, kas veidotu noslēgtu telpu.
                  
               
                     (2)
                  
                  
                     Pasaules Muitas organizācijas (PMO) Harmonizētās sistēmas komiteja (HSK) savā 62. sesijā, kas notika 2018. gada septembrī, apstiprināja klasifikācijas atzinumu 6306.22/1, kurā klasificēts par pagaidu paviljonu dēvēts izstrādājums, kura izmēri ir aptuveni 3 m × 3 m × 2,50 m un kurš sastāv no tērauda cauruļu rāmja ar savienojumiem un plastmasas pēdām un no jumta seguma ar apšuvumu, kas pārklāj četrus stūra statņus. Paviljons ir atvērts visās četrās pusēs un nav stingri noenkurots pie zemes. Tas tika klasificēts HS apakšpozīcijā 6306 22, kas atbilst KN kodam 6306 22 00.
                  
               
                     (3)
                  
                  
                     Tā kā minētā izstrādājuma īpašības ir identiskas vai ļoti līdzīgas Regulā (EK) Nr. 1218/1999 un Īstenošanas regulā (ES) Nr. 670/2013 aprakstīto ražojumu īpašībām, minēto regulu pielikumos sniegtā ražojumu tarifa klasifikācija nesaskan ar PMO HSK klasifikācijas atzinumu 6306.22/1.
                  
               
                     (4)
                  
                  
                     Ar Padomes Lēmumu 87/369/EEK (5) Savienība ir kļuvusi par līgumslēdzēju pusi Starptautiskajā konvencijā par preču aprakstīšanas un kodēšanas harmonizēto sistēmu (saukta par “harmonizēto sistēmu” jeb “HS”), ko izstrādājusi Muitas sadarbības padome (saukta par “PMO”). HSK izdotie klasifikācijas atzinumi principā ir virzības instrumenti Savienības tarifa pasākumiem.
                  
               
                     (5)
                  
                  
                     Lai nodrošinātu vienotu Harmonizētās sistēmas interpretāciju un piemērošanu starptautiskā līmenī un ņemot vērā, ka HSK lēmums atbilst HS apakšpozīcijas 6306.22 formulējumam, Savienībai būtu jāpiemēro PMO HSK klasifikācijas atzinums 6306.22/1.
                  
               
                     (6)
                  
                  
                     Regulas (EK) Nr. 1218/1999 grozīšanai un Īstenošanas regulas (ES) Nr. 670/2013 atcelšanai ir viens un tas pats juridiskais pamats un pieņemšanas procedūra. Tādēļ ir lietderīgi šiem nolūkiem pieņemt vienu tiesību aktu.
                  
               
                     (7)
                  
                  
                     Tādēļ būtu attiecīgi jāgroza Regula (EK) Nr. 1218/1999.
                  
               
                     (8)
                  
                  
                     Tādēļ būtu jāatceļ Īstenošanas regula (ES) Nr. 670/2013.
                  
               
                     (9)
                  
                  
                     Šajā regulā paredzētie pasākumi ir saskaņā ar Muitas kodeksa komitejas atzinumu,
                  
               IR PIEŅĒMUSI ŠO REGULU.
         
            1. pants
            Regulas (EK) Nr. 1218/1999 pielikumā svītro rindu, kas atbilst tabulas 6. punktam.
         
         
            2. pants
            Īstenošanas regulu (ES) Nr. 670/2013 atceļ.
         
         
            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 6. septembrī
            
               
                  Komisijas
               
               
                  un tās priekšsēdētāja vārdā –
               
               
                  Nodokļu politikas un muitas savienības ģenerāldirektorāta
               
               
                  ģenerāldirektors
               
               Stephen QUEST
            
         
         
            (1)  OV L 269, 10.10.2013., 1. lpp.
         
         
            (2)  Komisijas 1999. gada 14. jūnija Regula (EK) Nr. 1218/1999 par atsevišķu preču klasifikāciju kombinētajā nomenklatūrā (OV L 148, 15.6.1999., 9. lpp.).
         
            (3)  Komisijas 2013. gada 7. maija Īstenošanas regula (ES) Nr. 441/2013, ar ko groza vai atceļ dažas regulas par preču klasifikāciju kombinētajā nomenklatūrā (OV L 130, 15.5.2013., 1. lpp.).
         
            (4)  Komisijas 2013. gada 9. jūlija Īstenošanas regula (ES) Nr. 670/2013 par atsevišķu preču klasifikāciju kombinētajā nomenklatūrā (OV L 193, 16.7.2013., 2. lpp.).
         
            (5)  Padomes 1987. gada 7. aprīļa Lēmums 87/369/EEK par noslēgto Starptautisko konvenciju par preču aprakstīšanas un kodēšanas harmonizēto sistēmu un tās grozījumu protokolu (OV L 198, 20.7.1987., 1. lpp.).